
RAPORT
asupra propunerii legislative pentru modificarea Legii nr.33/2007 privind organizarea şi desfăşurarea alegerilor pentru Parlamentul European
           În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea Legii nr.33/2007 privind organizarea şi desfăşurarea alegerilor pentru Parlamentul European, trimisă cu adresa nr. Pl x 284 din 3 mai 2010, înregistrată cu nr. 31/433 din 5 mai 2010.
Senatul, în calitate de primă Cameră  sesizată, a respins propunerea legislativă, în şedinţa din 26 aprilie 2010.

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională. 

Consiliul Legislativ a avizat negativ propunerea legislativă prin avizul nr. 1427 din 27 noiembrie 2010.

Guvernul, prin punctul de vedere transmis, cu adresa nr. 369 din 15 februarie 2010, nu susţine adoptarea acestei iniţiative legislative.
 Propunerea legislativă supusă dezbaterii are ca obiect de reglementare  abrogarea alin. (6) al art. 7 din Legea nr. 33/2007 privind organizarea şi desfăşurarea alegerilor pentru Parlamentul European, cu modificările şi completările ulterioare.
În conformitate cu prevederile art. 61 din Regulamentul Camerei Deputaţilor, membrii Comisiei au examinat propunerea legislativă mai sus menţionată, avizul Consiliului Legislativ, precum şi punctul de vedere al Guvernului, care nu susţine adoptarea propunerii legislative, în şedinţa din 8 februarie 2011.
Din numărul total de 26 de  membri ai Comisiei juridice, de disciplină şi imunităţi au participat la şedinţă 18 deputaţi.
La dezbateri a participat, în calitate de invitat, domnul Cristian Leahu, director la Autoritatea Electorală Permanentă. 

Cu ocazia dezbaterilor s-a constatat că, propunerea de abrogare a alin. (6) al art. 7, care prevede obligativitatea depunerii, în cel mult 15 zile de la validarea mandatelor, a declaraţiilor de avere şi de interese de către membrii din România în Parlamentul European nu este corelată cu celelalte dispoziţii ale art. 7, rămase nemodificate. Din punct de vedere al normelor de tehnică legislativă, proiectul nu este redactat  cu respectarea dispoziţiilor Legii nr. 24/2000, întrucât acesta redă conţinutul normei propuse spre abrogare şi nu este structurat sub forma unui articol unic, care să menţioneze intervenţia legislativă preconizată. De asemenea, s-a apreciat că instrumentul de prezentare şi motivare a iniţiativei legislative este insuficient motivat, acesta trebuia să se refere la cerinţele care reclamă intervenţia normativă, cu referire la insuficienţele reglementărilor în vigoare, precum şi la existenţa unor neconcordanţe legislative. 
În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor  respingerea propunerii legislative pentru modificarea Legii nr. 33/2007 privind organizarea şi desfăşurarea alegerilor pentru Parlamentul European.
În raport de obiectul şi conţinutul său, propunerea legislativă  face parte din categoria legilor organice.
PREŞEDINTE,                                            SECRETAR,
          Daniel BUDA                                   Gabriel ANDRONACHE
Consilier, 
Paul Şerban

